b"\n_START_ARTICLE_\nIbn S\xc3\xaddah\n_START_SECTION_\nBiografia\n_START_PARAGRAPH_\nNascut a M\xc3\xbarcia, fill d'Abu-T\xc3\xa0hir Isma\xc3\xafl ibn S\xc3\xaddah, estudi\xc3\xb3s de la gram\xc3\xa0tica i de la lexicografia \xc3\xa0rab, i cec com ell. Tingu\xc3\xa9 una educaci\xc3\xb3 preco\xc3\xa7 de tipus tradicional, aix\xc3\xad, al sis anys, recitava de mem\xc3\xb2ria l\xe2\x80\x99Alcor\xc3\xa0. Estudi\xc3\xa0 ci\xc3\xa8ncies religioses, dret isl\xc3\xa0mic, filosofia i ci\xc3\xa8ncies del llenguatge._NEWLINE_Despr\xc3\xa9s d'uns primers anys sota el mestratge de son pare, on inici\xc3\xa0 els estudis lexicogr\xc3\xa0fics, a la seva mort (ca. 1014) es trasllada a D\xc3\xa9nia per a estudiar amb Abu-l-Al\xc3\xa0 S\xc3\xa0\xc3\xafd al-Baghdad\xc3\xad, literatura, hist\xc3\xb2ria, ci\xc3\xa8ncia de la pros\xc3\xb2dia i lexicografia i, amb Abu-Amr Uthman ad-Dan\xc3\xad, dret isl\xc3\xa0mic i ci\xc3\xa8ncia religiosa. Uns anys m\xc3\xa9s tard torna a M\xc3\xbarcia per rebre lli\xc3\xa7ons d'Abu-\xc3\x9amar at-Talamank\xc3\xad, en ci\xc3\xa8ncies religioses i filos\xc3\xb2fiques._NEWLINE_Ja format (ca. 1014), es torna a traslladar a D\xc3\xa9nia, aquesta vegada com a mestre, sota el mecenatge dels emirs Muj\xc3\xa0hid ibn Y\xc3\xbassuf al-Muw\xc3\xa0ffaq i Al\xc3\xad ibn Muj\xc3\xa0hid Iqbal-ad-Dawla, on residir\xc3\xa0 fins a la seva mort. La relaci\xc3\xb3 entre Ibn S\xc3\xaddah i Iqbal-ad-Dawla, de m\xc3\xa9s de 20 anys, va patir alts i baixos, i en un moment determinat fou apartat de palau, i per fer-se perdonar i recuperar el favor de l'emir, li escrigu\xc3\xa9 una qassida. \xc3\x89s en aquests anys de viure en D\xc3\xa9nia on es dedica plenament a transmetre els seus coneixements als seus deixebles i a escriure la seva obra."